Diari Oficial de la Generalitat Valenciana


Sumari del DOGV 9927, del 02-09-2024 (2024/8709)

RESOLUCIÓ de 28 d’agost de 2024, per la qual s’establixen les bases reguladores de la concessió de subvencions per a actuacions de conservació i protecció dels béns immobles del patrimoni cultural de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9927

Data del DOGV
:   02-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8709

CVE
:   IGLT-F-7632-4022

Data del document
:   28-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * patrimoni arquitectònic
    * patrimoni cultural
    * protecció del patrimoni

La Constitució Espanyola, en l’article 46, establix que els poders públics garantiran la conservació i promouran l’enriquiment del patrimoni històric, cultural i artístic dels pobles d’Espanya i dels béns que l’integren, i que correspon a estos facilitar la participació de tots els ciutadans en la vida cultural, segons el seu article 9.2.

L’Estatut d’Autonomia de la Comunitat Valenciana establix en l’article 49.1.4t i 49.11.5t, la competència exclusiva de la Generalitat en matèria de cultura i patrimoni cultural.

D’acord amb el que s’establix en l’article 91 de la Llei 4/1998, d’11 de juny, de la Generalitat, del patrimoni cultural valencià, la Generalitat promourà la conservació del patrimoni cultural valencià mitjançant la concessió d’ajudes al finançament dels treballs de conservació, manteniment, restauració, rehabilitació, investigació i documentació respecte de béns inclosos en l’Inventari general del patrimoni cultural valencià i de les actuacions arqueològiques i paleontològiques, atés l’interés públic de totes les actuacions de conservació i promoció, segons el que es disposa en l’article 87 del mateix text legal.

A fi de continuar complint el mandat legal referit, mitjançant la present resolució es pretén aprovar les bases de les subvencions dirigides a cofinançar treballs que tinguen com a objectiu la protecció, conservació i recuperació del patrimoni cultural de la Comunitat Valenciana de naturalesa immoble, en règim de concurrència, que es dicten de conformitat amb la Llei 38/2003, de 17 de novembre, general de subvencions, del Reial decret 887/2006, de 21 de juliol, pel qual s’aprova el Reglament general de subvencions i aplicació de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

Estes ajudes figuren en el Pla estratègic de la Vicepresidència Primera i Conselleria de Cultura i Esport, aprovat mitjançant la Resolució, de 12 de febrer de 2024, sense prejuí que les competències en matèria de cultura hagen sigut assumides per la Conselleria d’Educació, Cultura, Universitats i Ocupació, que executarà la política de foment en l’àmbit de la seua competència de conformitat amb el nou règim de competències que deriva del Decret 141/2024, del president de la Generalitat.

Les subvencions de la present convocatòria es consideren compatibles amb el mercat interior d’acord amb l’article 107, apartats 2 o 3, del Tractat de funcionament de la Unió Europea, i queden, per tant, exemptes de l’obligació de notificació establida en l’article 108, apartat 3, del referit tractat, ja que estes constituïxen ajudes dirigides a la conservació del patrimoni, no excedixen els llindars imposats en l’article 4 del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del tractat, i complixen amb les condicions establides en el capítol I i en l’article 53 de l’anterior reglament.

La present resolució establix les bases per a l’atorgament en les subvencions l’objecte de les quals desplega el que es preveu amb caràcter imperatiu en la Llei 4/1998, d’11 de juny, del patrimoni cultural valencià, i ho fa d’acord amb els principis de publicitat, transparència, concurrència, objectivitat, igualtat i no discriminació, eficàcia en el compliment dels objectius fixats per l’administració atorgant, eficiència en l’assignació i utilització dels recursos públics a què es referix la Llei 38/2003, general de subvencions. La present resolució és l’única manera d’aconseguir els fins perseguits per la llei, amb els canvis normatius imprescindibles, garantint, en nom del principi de seguretat jurídica, la coherència amb la resta d’ordenament jurídic, amb un marc normatiu estable, predictible, integrat, clar i de certitud, que facilita el seu coneixement i comprensió i, en conseqüència, l’actuació i presa de decisions, sense introducció de càrregues administratives innecessàries, amb total transparència i ple respecte als principis d’estabilitat pressupostària i sostenibilitat financera.

Per tot això, en virtut de les facultats que em conferix l’article 28 de la Llei 5/1983, de 30 de desembre, del Consell; l’article 160.2 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions; vista la proposta de la Direcció General de Patrimoni Cultural i de conformitat amb esta, segons l’article 165 de la Llei 1/2015 mencionada,

RESOLC

*Primer. Objecte i bases*

1. La present resolució establix les bases reguladores que regiran el procediment de concessió i gestió de les subvencions per a cofinançar actuacions de conservació i protecció dels elements de naturalesa immoble que formen el patrimoni cultural de la Comunitat Valenciana.

2. Les futures convocatòries de subvencions dirigides a cofinançar les actuacions descrites en el punt anterior es regiran pel que es disposa en les bases reguladores el contingut de les quals consta en l’Annex únic de la present resolució.

*Segon. Convocatòria*

El procediment de concessió de les subvencions regulades per les bases que s’aproven a través de la present resolució s’iniciarà mitjançant la resolució de convocatòria corresponent, publicada en el *Diari Oficial de la Generalitat Valenciana*, l’aprovació de la qual queda supeditada en tot cas a l’existència de disponibilitat pressupostària.

*Tercer. Finançament*

L’import global màxim de les subvencions per a concedir en cada exercici serà el previst per a cada anualitat en funció de les disposicions pressupostàries previstes en els pressupostos de la Generalitat. Esta subvenció podrà tindre caràcter plurianual, i les anualitats futures quedaran condicionades a l’existència de crèdit adequat i suficient.

*Quart. Delegació i facultat d’execució*

1. Es delega en la persona titular de la direcció general competent en matèria de patrimoni cultural l’adopció de les resolucions o de les mesures necessàries per a l’execució d’esta resolució, inclosa la convocatòria, les resolucions de la concessió, la inadmissió o la denegació de sol·licituds, la resolució dels recursos de reposició, així com l’aprovació del gasto corresponent, la resolució de pèrdua del dret al cobrament de la quantia concedida, si és el cas, i l’aprovació del compte justificatiu de les subvencions concedides.

2. Així mateix, es delega la facultat de resoldre els dubtes interpretatius que puguen plantejar-se de l’aplicació de les bases i de la convocatòria en la persona titular d’este òrgan, que podrà adoptar totes les instruccions que siguen necessàries per a l’aplicació d’esta resolució i de les convocatòries que se’n deriven.

*Quint. No-incidència econòmica*

L’aprovació de les presents bases no comporta, en si mateixa, obligacions econòmiques en els pressupostos de la Generalitat Valenciana, sense perjuí de les possibles convocatòries que puguen resoldre’s d’acord amb la consignació pressupostària que s’establisca en el corresponent exercici.

*Sext. Normativa aplicable*

Les subvencions a què es referix la present resolució s’atorgaran d’acord amb els principis de publicitat, transparència, concurrència, objectivitat, igualtat i no discriminació, eficàcia en el compliment dels objectius fixats i eficiència en l’assignació i utilització dels recursos públics destinats a tal fi, segons arreplega l’article 8.3 de la Llei 38/2003, de 17 de novembre, general de subvencions, i es regiran pels preceptes bàsics establits en la citada llei i el seu reglament de desplegament, aprovat pel Reial decret 887/2006, de 21 de juliol, així com pel que s’establix en la Llei 1/2015, de 6 de febrer, d’hisenda pública, del sector públic instrumental i de subvencions. Així mateix, haurà de complir-se el que es disposa en el Decret 17/2024, de 12 de juliol, del president de la Generalitat, que determina el nombre i la denominació de les conselleries i les seues atribucions, i el Decret llei 7/2024, de 9 de juliol, del Consell, de simplificació administrativa de la Generalitat.

*Sèptim. Eficàcia*

La present resolució produirà efectes des de l’endemà de la publicació en el *Diari Oficial de la Generalitat Valenciana*.

Contra esta resolució, que posa fi a la via administrativa, d’acord ambmb el que s’establix en l’article 114.c de la Llei 39/2015, d’1 d’octubre, del procediment administratiu comú de les administracions públiques, les persones interessades podran interposar els recursos següents:

a) Potestativament, un recurs de reposició davant de l’òrgan que l’ha dictat, en el termini d’un mes a comptar des de l’endemà de la publicació d’esta resolució, de conformitat amb el que es disposa en els articles 112, 123 i 124 de la Llei 39/2015, d’1 d’octubre, del Procediment administratiu comú de les administracions públiques.

b) Directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la publicació d’esta resolució, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa. En cap cas podrà simultaniejar-se la presentació dels dos recursos.

  

València, 28 d'agost de 2024

José Antonio Rovira Jover

Conseller d’Educació, Cultura, Universitats i Ocupació

Esta disposició conté annexos. Consulteu-ne la versió en PDF.